Document ID: /fineweb-2-swissfilter-quality_10-filterrobots/filtered/02690.jsonl.gz/39

Noua creaţie a dramaturgului român Eugène pe scena teatrului Vidy din Lausanne
Noua creaţie a dramaturgului român Eugène pe scena teatrului Vidy din Lausanne
Cea mai importantă scenă teatrală elveţiană îşi deschide stagiunea 2008-2009 cu piesa de teatru "Rame" a dramaturgului de origine română Eugène, în regia talentatului Christian Denisart.
Acţiunea se petrece pe un aviron: singurul sport nautic unde coechiperii se deplasează cu spatele, având încredere oarbă în şeful ce îi ghidează, şi care inventează pericole inexistente şi apariţii salvatoare, o parabolă a societăţii clădite pe manipulare, pe care autorul a cunoscut-o în tinereţe.
Spectacolul va fi prezentat într-un loc unic: în hangarul clubului de aviron din Lausanne, la 1 km distanţă de Teatrul Vidy, lângă "piramide". Actorii vor da la rame de-adevăratelea, dar nu vor avansa de nici un fel, pentru că sunt aşezaţi într-un aviron construit în beton...
O piesă de un onirism absurd ce se va juca timp de două săptămâni, între 9 şi 28 septembrie.
Eugen, (Ionescu după mamă şi Meiltz după tată) este născut pe data de 15 iulie 1969 la Bucureşti. Licenţiat în litere la Facultatea din Lausanne (franceză, filozofie şi istoria artei), preşedinte al Uniunii Sciitorilor Elveţieni între 2000 şi 2002, Eugène are la activul său peste 20 de cărţi. În 2008 este distins cu "Premiul ascultătorilor de la Radio Suisse Romande".
Redactare: Adrian Rachieru, Lausanne